Aproximativ 220 de oameni care se aflau duminică, 31 martie, la cumpărături într-un supermarket din municipiul Rădăuţi, judeţul Suceava, s-au autoevacuat din magazin, după ce s-a declanşat alarma de incendiu.
Sosiţi la faţa locului, pompierii au descoperit că, de fapt, a avut loc o inundaţie în magazia supermarketului, care a declanşat alarma de incendiu.
"Astăzi, în jurul orei 16,30, s-a declanşat alarma de incendiu a unui supermarket din municipiul Rădăuţi. Personalul din magazin şi clienţii aflaţi la cumpărături (în total, aproximativ 220 de persoane) s-au autoevacuat în siguranţă. Pompierii militari s-au deplasat la faţa locului, cu două autospeciale de stingere şi o ambulanţă SMURD. În misiunea de recunoaştere, militarii, împreună cu responsabilul magazinului, au identificat o defecţiune la o reţea cu apă sub presiune. Aceasta a provocat o inundaţie în magazia supermarketului, declanşând şi alarma de incendiu", a anunţat ISU Suceava, într-un comunicat de presă.
Potrivit sursei citate, salvatorii monitorizează zona afectată, iar responsabilul magazinului a luat măsuri pentru ca defecţiunea să fie remediată. Situaţia este sub control şi nicio persoană nu a fost rănită.